題吳長文得蘭亭康相墓顔魯公斷碑
作者：王安國
朝代：宋

paragraphs: 魯公之忠曠世無，吾愛斯人何必書。
九原寥寥不可詰，筆法彷彿精神餘。
况公於藝自天縱，一字宜用千金摹。
想當揮灑笑談際，不復靳惜唯所須。
山砠水險勇鑱刻，照耀楚越連秦吳。
百年兵火變陵谷，萬里玉石埋榛蕪。
時平好事搜遺蹟，窮極南北緣崎嶇。
耳聞目見略已盡，疑有斷裂留樵漁。
那知數尺翳塵土，洗滌近出都城居。
松煤到紙覺飛動，氣象磊落超鍾虞。
吳卿獲此喜驚坐，朝昏把翫過明珠。
携來贈客客爲賦，爽邁遠並前賢驅。
自云感激得妙理，學入勝處繇勤劬。
余聞書史羸蟠礴，意匠不爲形骸拘。
能將聲利瓦礫棄，點畫應手成璠璵。
公遭亂世生死俱，見危授命真丈夫。
俯仰兵刃猶簪裾，毫端妍醜骨睢盱。
試懷局縮較精粗，體勢豈暇烟雲舒。
區區技巧尚乃爾，欲鳴道德宜何如。
嗟哉荒烟幾日月，豪俊忽徙臨庭除。
由來始棄終見取，鑒裁誰敢欺錙銖。
物微顯晦亦有待，人生通塞無巧愚。
寄謝紛紛馳騖徒，真僞枉以好惡誣。